1. **ВЪВЕДЕНИЕ**

Регламент (ЕС) № 376/2014 има за цел повишаване на авиационната безопасност, като се гарантира, че съответната информация относно безопасността в областта на гражданското въздухоплаване се докладва, събира, съхранява, защитава, обменя, разпространява и анализира. Единствената цел на докладването на събития е предотвратяването на произшествия и инциденти.

В член 7, параграф 6 от този регламент се определя, че Комисията е оправомощена да приема делегирани актове в съответствие с член 18, за да дефинира общоевропейската схема за класификация на риска (ERCS).

Освен това член 17 от регламента гласи, че на Комисията се предоставя правомощието да приема делегирани актове в съответствие с член 18 с цел:

а) да актуализира списъка със задължителните полета с данни в докладите за събития, посочени в приложение I, когато вследствие на натрупания опит от прилагането на настоящия регламент се наложат промени с цел повишаване на авиационната безопасност;

б) да актуализира формуляра за искане на информация от Европейския централен регистър[[1]](#footnote-1), съдържащ се в приложение III, с оглед натрупания опит и новите обстоятелства;

в) да привежда приложенията в съответствие със софтуера ECCAIRS[[2]](#footnote-2) и таксономията ADREP[[3]](#footnote-3), както и с правни актове, приети от Съюза, и с международни споразумения.

В този контекст в член 18, параграф 2 от регламента се предвижда, че Комисията изготвя доклад до Европейския парламент и до Съвета по отношение на предоставеното ѝ делегиране на правомощия.

1. **ОПРАВОМОЩАВАНЕ ЗА ПРИЕМАНЕ НА ДЕЛЕГИРАНИ АКТОВЕ**

Европейска схема за класификация на риска (ERCS)

Въпреки че член 7, параграф 6 от регламента е, като такъв, правното основание за делегирания акт, определящ ERCS, важно е също така да се имат предвид параграфи 5 и 7 от този член.

Преди делегираният акт „дефиниращ“ ERCS да бъде приет съгласно параграф 6 от член 7, ERCS трябва да бъде „разработена“ в съответствие с параграф 5 от същия член. Освен това ERCS, както е определена в делегиран акт, трябва да бъде прилагана в съответствие с договореностите, установени чрез акт за изпълнение, приет в съответствие с член 7, параграф 7. С други думи, съответното прилагане на ERCS следва поредица от последователни, но тясно свързани стъпки.

Разработването на ERCS приключи на 15 май 2017 г. съгласно целевата дата, посочена в член 7, параграф 5.

Даден е ход на работи по последващото приемане на делегирания акт, определящ ERCS, но те все още не са приключили. Комисията беше с впечатлението, че би било за предпочитане с оглед постигането на последователен набор от правила, в интерес на успешното прилагане на схемата, да подготви делегирания акт съгласно параграф 6 успоредно с акта(овете), предвидени в параграф 7, и да ги приеме по едно и също време.

Поради това делегирането в член 7, параграф 6 от Регламент (ЕС) № 376/2014 все още не е извършено.

Изменение на приложенията

С член 17 от регламента на Комисията се предоставя правомощието да приема делегирани актове, според целесъобразността, за да изменя приложенията към Регламента. Макар да се очаква, че тези изменения ще бъдат необходими своевременно с оглед на натрупания опит и новите обстоятелства, свързани с прилагането на регламента, беше установено, че до момента съдържанието на приложенията, такива, каквито са към днешна дата, все още е подходящо за целта им.

Следователно, правомощието да приема делегирани актове, с цел изменение на приложенията, досега не е било упражнено.

1. **ЗАКЛЮЧЕНИЯ**

По причините, изложени в предходния раздел, досега Комисията не е упражнила своите правомощия за приемане на делегирани актове, както е предвидено в горепосочените членове. Приемането на такива актове остава необходимо предвид член 7, параграф 6, и може да се окаже необходимо предвид член 17.

1. Европейски централен регистър (ЕЦР): Регистър за съхранение на всички доклади за събития, събирани в Съюза. Той се управлява от Комисията. [↑](#footnote-ref-1)
2. ECCAIRS: Европейски координационен център за докладване на инциденти с въздухоплавателни средства. [↑](#footnote-ref-2)
3. ADREP: Докладване на произшествия/инциденти. Тази система се експлоатира и поддържа от ИКАО. Системата ADREP работи като използва софтуерната платформа ECCAIRS. „ИКАО“ съответства на Международната организация за гражданско въздухоплаване; Това е специализирана агенция на ООН, създадена от държавите през 1944 г., за да се управляват администрацията и ръководството на Конвенцията за международно гражданско въздухоплаване (Чикагската конвенция). [↑](#footnote-ref-3)